Title: ประกาศการประปานครหลวง เรื่อง ห้ามรถบรรทุกวัตถุอันตรายใช้ทางเลียบคลองประปา

ประกาศการประปานครหลวง

ประกาศการประปานครหลวง
เรื่อง ห้ามรถบรรทุกวัตถุอันตรายใช้ทางเลียบคลองประปา

เพื่อป้องกันความเสียหายและอันตรายที่อาจเกิดแก่การผลิตน้ำประปาอันเป็นสาธารณประโยชน์และป้องกันอันตรายต่อสุขภาพอนามัยประชาชนส่วนรวม
อาศัยอำนาจตามพระราชบัญญัติรักษาคลองประปา พ.ศ. ๒๕๒๖ และพระราชบัญญัติการประปานครหลวง
พ.ศ. ๒๕๑๐ มาตรา ๓๒ จึงกำหนดข้อห้ามเกี่ยวกับการใช้ทางเลียบคลองประปาของรถบรรทุกวัตถุอันตรายดังนี้

๑[๑].
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

๒.
ในประกาศนี้ คำว่า
ทางเลียบคลองประปา หมายความว่า ถนน คันคลอง ที่ทอดยาวไปตามแนวคลองประปาคลองรับน้ำ
หรือ คลองขังน้ำ
คันคลอง หมายความว่า มูลดินที่ถมขึ้น หรือสิ่งที่ทำขึ้นเป็นคันยาวไปตามแนวคลองประปา
คลองรับน้ำ หรือ คลองขังน้ำ
คลองประปา หมายความว่า คลองที่การประปานครหลวงใช้เก็บน้ำและส่งน้ำที่ได้มาจากแหล่งน้ำดิบ
คลองรับน้ำ หรือคลองขังน้ำ เพื่อใช้ในการผลิตน้ำประปา ตามที่รัฐมนตรีว่าการกระทรวงมหาดไทย
ประกาศกำหนดให้เป็นคลองประปา
คลองรับน้ำ หมายความว่า คลองที่ใช้รับน้ำดิบจากแหล่งน้ำดิบเข้าสู่คลองขังน้ำหรือคลองประปา
คลองขังน้ำ หมายความว่า คลอง หรือที่ที่ใช้เก็บน้ำดิบสำหรับส่งเข้าคลองประปา
วัตถุอันตราย หมายความว่า วัตถุอันตรายที่ออกตามความในมาตรา
๑๘ แห่งพระราชบัญญัติวัตถุอันตราย พ.ศ. ๒๕๓๕

๓.
 ห้ามรถบรรทุกวัตถุอันตรายทุกชนิดใช้ทางเลียบคลองประปาตลอด
๒๔ ชั่วโมง ยกเว้นถนนพระรามที่ ๖ ตั้งแต่สี่แยกตึกชัย ถึง ถนนเตชะวนิช และถนนประชาชื่น
ตั้งแต่จุดบรรจบกับถนนประชาราษฎร์สาย ๒ ถึง ถนนสามัคคี ตามแผนที่ท้ายประกาศนี้

๔.
 ให้รองผู้ว่าการ (ผลิตและส่งน้ำ) เป็นผู้กำกับดูแลการปฏิบัติตามประกาศนี้

ประกาศ ณ วันที่ ๑๗
ตุลาคม พ.ศ. ๒๕๔๘
พิพิธ  พรหมสิทธิ์
ผู้ว่าการการประปานครหลวง

[เอกสารแนบท้าย]

๑.
แผนที่ท้ายประกาศการประปานครหลวง
เรื่องห้ามรถบรรทุกวัตถุอันตรายใช้ทางเลียบคลองประปา

(ดูข้อมูลจากภาพกฎหมาย)

พชร/ผู้จัดทำ
๒๔ มกราคม ๒๕๔๙

สุเมธ/ปรับปรุง
๑๘ สิงหาคม ๒๕๕๘

[๑] ราชกิจจานุเบกษา
เล่ม ๑๒๓/ตอนพิเศษ ๖ ง/หน้า ๔๗/๑๘ มกราคม ๒๕๔๙